Peter Frederik Suhm

Peter Frederik Suhm (P. F. Suhm, født 18. oktober 1728 i København, død 7. september 1798 i Øverød ved Holte) var en dansk historiker og boksamler.

Biografi 
Peter Frederik Suhm var sønn av kommandørkaptein (senere admiral) Ulrik Frederik Suhm (død 1758). Han ble født i København 18. oktober 1728. I sin barndom fikk han privat undervisning av forskjellige lærere, hvoriblant flere både dyktige og samvittighetsfulle menn, og ettersom han hadde både talent og stor lærelyst, gjorde han hurtig fremgang. I januar 1746 ble Suhm privat innskrevet ved Københavns Universitet. Ettersom han var adelsmann, falt det av seg selv, at hans forberedelse til embetsbanen måtte skje gjennom juridiske studier. Innen han var fylt 20 år, ble han 23. februar 1748 utnevnt til assessor i hovretten. 1749 ble han utnevnt til kammerjunker, hvorved han fikk adgang til hoffet. Embetsveien hadde imidlertid ingen tiltrekning på Suhm, som frasa seg stillingen som assessor. Han utgav noen vitenskapelige skrifter, og forsøkte seg endog som dansk komedieforfatter.

Opphold i Norge 
Ved utsikt til ekteskap med den rike arvedatter Karen Angell i Trondhjem, begav Suhm seg dit i juli 1751, ledsaget av Benjamin Dass og Gerhard Schøning. En uke etter ankomsten ble han forlovet med Karen Angell; de giftet seg 19. april 1752. Suhm måtte forplikte seg til å bli i Trondhjem så lenge svigermoren levde. Ekteparet fikk ett barn, Ulrik Frederik Suhm (født 1761). I Trondhjem utgav Suhm 1757 sammen med Schøning Forsøg til Forbedringer i den gamle danske og norske Historie, som gav anledning til at han 1758 ble valgt til medlem av Videnskabernes Selskab i København. Da Det Trondhjemske Selskab ble stiftet i 1760 som en forløper til Det Kongelige Norske Videnskabers Selskab etablert i Trondhjem 1767, var Suhm et av de første medlemmer. Han var også medlem av Syndmøre practiske Landhuusholdningsselskab.

I København 
Etter å ha bodd 14 år i Trondhjem, forlot Suhm byen med sin familie 1765 for å ta bolig i København. Anledningen var at det var kommet til brudd mellom ham og hans hustrus onkel, Thomas Angell, hvilket førte til at sistnevnte testamenterte sin formue til velgjørende øyemed. Suhm kjøpte en anselig gård i Pustervig med rom for hans allerede betydelige boksamling. Han ble 1769 konferensråd, 1774 kammerherre og 1789 kongelig historiograf. 11. juli 1788 døde Suhms hustru Karen Angell. Få måneder etter hennes død (18. oktober 1788) giftet Suhm seg på ny med Christiane Becker. Med henne fikk han en datter, Petra Friderica Christiane Suhm, den 17. januar 1779 – fire måneder etter sin egen død. 

Suhms superexlibris kjennes fra adskillige av Det Kongelige Biblioteks bøker.

Gater oppkalt etter Suhm 
Flere gater har blitt oppkalt etter Peter Frederik Suhm. Suhmsgade ved Indre By i København ble oppkalt etter ham i 1807. I Norge ble Suhms gate ved Frogner i Oslo oppkalt etter ham i 1879 og Suhms gate på Kalvskinnet i Trondheim i 1937.

Verker 
 De gamles Krigsskole, aabnet ved de gamle Skribenters, Frontini, Polyæni, Æliani og Arriani, Oversættelser, 1749
 Forsøg til Forbedringer i den gamle danske og norske Historie, 1757
 Om de danskes og norskes Handel og Sejlads i den hedenske Tid, 1762
 Tanker om Vanskeligheden ved at skrive den gamle danske og norske Historie, 1763
 Forsøg til et Udkast af en Historie om Folkenes Oprindelse i Almindelighed, 1769
 Om de nordiske Folks ældste Oprindelse, 1770
 Om Odin og den hedniske Gudelære og Gudstjeneste udi Norden, 1772
 Historie om de fra Norden udvandrede Folk, 2 bd., 1772-73
 Danmarks, Norges og Holstens Historie i Udtog, til den studerende Ungdoms Tjeneste, 1776
 Kritisk Historie af Danmark, 4 bd., 1774-81

Referanser

Kilder 
 Biografi over Suhm i Dansk Biografisk Lexikon (dansk)

Eksterne lenker 
 

Danske historikere
Danske boksamlere
Alumni fra Københavns Universitet
Medlemmer av Det Kongelige Norske Videnskabers Selskab
Medlemmer av Kungliga Vetenskapsakademien
Medlemmer av Kungliga Vitterhets Historie och Antikvitets Akademien
Medlemmer av Det Kongelige Danske Videnskabernes Selskab
Medlemmer av Det kongelige danske Selskab for Fædrelandets Historie
Personer fra København
Danske kammerherrer
Slekten Suhm